Ábyrgar fjárfestingar miða að því að taka tillit til UFS-viðmiða þegar valið er að fjárfesta í fyrirtækjum og verkefnum til þess að stýra áhættu með sjálfbæra þróun í huga. Á þeim grunni skapast forsendur fyrir betur ígrunduðum fjárfestingaákvörðunum með langtímahagsmuni í huga. Stefna um ábyrgar fjárfestingar gildir um eigin fjárfestingar Íslandsbanka og er bankinn þátttakandi í IcelandSIF, samtökum um ábyrgar fjárfestingar á Íslandi. Bankinn hvetur dótturfélög sín til að setja sér sambærilega stefnu eða viðmið um ábyrgar fjárfestingar. Bankinn mun beita þeirri aðferðafræði sem hann telur mest viðeigandi hverju sinni við mat á eignasafni sínu út frá UFS-þáttum. Íslandsbanki mun hvetja viðskiptavini til að fylgja stefnunni í sínum eigin fjárfestingum. Þetta telur bankinn samrýmast markmiðum hans um að bjóða upp á góða þjónustu og gæta sem best að hagsmunum viðskiptavina sinna til langs tíma litið. Komi til þess að Íslandsbanki eignist eignir sem samræmast að einhverju leyti ekki stefnu bankans um ábyrgar fjárfestingar svo sem í tengslum við fjárhagslega endurskipulagningu fyrirtækja eða fullnustu trygginga, mun bankinn leitast við að beita áhrifum sínum eins og hægt er í samræmi við sjálfbærnistefnuna.